
Ranchere og rivaler

Ranchere og rivaler er en fengslende miniserie om kjærlighet, makt og svik i Royal, Texas. Her kolliderer intens rivalisering med lidenskapelige romantikk i en verden fylt med familiehemmeligheter og intriger. Dette er den fjerde boken i miniserien.

«En flaske Prosecco til miss Alexandra Lattimore.»

«Takk, bare sett den på bordet.»

«Ja vel, frøken.»

Stemmen til servitøren ved bassenget vekket Alexa, som lå og døset i varmen. Hun gjespet, strakte på seg og lette etter vesken sin. Augustvarmen var ubarmhjertig. En flaske vann hadde vel vært et smartere valg, men hun trengte noe lett og sprudlende for å løfte humøret. Hun hadde bare vært hjemme i noen dager, men moren hadde allerede presset henne til å delta på en innsamlingsaksjon. Slik var livet hennes når hun var hjemme i Royal, Texas. Men hun kunne fortsatt gjøre ting på sin egen måte, så hun hadde betalt for et privat soltelt, og bestilt seg Prosecco og deilig italiensk is. Og lå nå og slappet av mens hun hørte på podcaster på telefonen.

Da søsteren, Caitlyn, hørte om planen hennes, hadde hun kjeftet på henne for å bruke fem hundre dollar på et fancy telt.

«Pengene går jo til et godt formål», sa Alexa. «Det er det rette å gjøre.»

Da beskyldte Caitlyn henne for å være asosial. «Alle kommer til å være der. Det er en flott mulighet til å treffe gamle venner eller få nye. Skal du bare sitte alene i et soltelt? Hvordan skal du treffe noen hvis du aldri kommer deg ut?»

Det var sånne irriterende utsagn forelskede mennesker kom med uten at noen bad om dem. Caitlyn var nyforelsket, og skulle sprade rundt på bassengfesten med sin nye forlovede, med et smil som strålte om kapp med forlovelsesringen hennes.

«Hvis noen ønsker å få kontakt med meg, får de finne meg først», hadde Alexa svart.

Hun var en primadonna av ypperste klasse, og fullt klar over det.

«Hva om du møter på en gammel flamme?»

«Vær så snill, Caitlyn», sukket Alexa.

Bare tanken var tåpelig. Hun kom ikke på noen fra sin oppvekst som var interessant nok til at hun ville møte dem igjen.

Endelig fant hun vesken sin, og rotet rundt etter pengene. «Vent litt, jeg har noe til deg.»

«Ingen kontanter, ellers takk. Et smil er nok.»

Var Texas Cattleman’s Club-betjeningen blitt frekke nå? Det var nytt.

Alexa lot solbrillene gli ned langs nesen. Hun forventet å møte blikket til en kjepphøy guttunge med sommerjobb på klubben. Men mannen som raget over henne, var ingen guttunge: han var høy, mørk og muskuløs, med tettsittende hvit T-skjorte og shorts. Han gliste et ertende smil.

Vent! Herregud  … Nei!

«Jackson Strom!? Er det virkelig deg?»

Smilet hans ble bredere. «Til tjeneste, miss Lattimore.»

«Jeg har ikke sett deg siden …»

«High School», svarte han.

«Ja visst.»

Sist hun så ham, var faktisk dagen etter eksamen, på parkeringsplassen ved en butikk. Hun var på vei inn, og han var på vei ut. Hun sa «hei», han sa «hei», og det var det.

En måned senere flyttet hun til New York City for å studere juss. Nå bodde hun i Miami og jobbet for et prestisjefylt advokatfirma. Hun var sjelden tilbake i Royal, og når hun var der holdt hun seg hjemme på ranchen. Bare tanken på å måtte komme til Texas Cattleman’s Club alene, var stressende. Det var derfor hadde hun bestilt sitt eget soltelt.

Jackson ønsket henne velkommen tilbake til byen.

«Takk skal du ha. Er du den offisielle velkomstkomiteen?»

«På en måte, men de bruker meg bare til veldig viktige personer.»

«Jeg er smigret.»

«Jeg er smigret over at du husker navnet mitt.»

«Hvordan kunne jeg glemme det? Det sto oppført som nummer to etter mitt overalt.»

Det ertende blikket hans bekreftet at den gutten hun en gang hadde kjent, og mannen foran henne nå, var en og samme person. Utseendet hans hadde forvirret henne. Hennes gamle nemesis fra High School så ikke slik ut før. Han hadde vært søt, men lang og spinkel. En basketballtype. Han hadde vært populær, og godt likt. Men nå var Jackson direkte kjekk. Hans ungdommelige kjepphøyhet hadde blitt til selvtillit. Men han hadde fortsatt smilehull i venstre kinn. Det veltrimmede skjegget skjulte det ikke.

«Hva bringer deg tilbake til Royal, Alexa?»

«Jeg håndterer en sak for familien min.»

«Saken» var et komplisert juridisk spørsmål om familieranchens oljerettigheter. De kjempet mot et krav fra en lokal rancheier. Det var umulig å forklare på en enkel måte, så hun lot være å utdype.

«Alltid den pliktoppfyllende datteren.»

«Noen ting forandrer seg ikke.»

Hun var en Lattimore, og de holdt sammen selv om det tappet dem for livsblod.

Jackson så seg rundt i teltet, mens hun fikk et godt blikk på ham. Han var veltrent som en profesjonell idrettsutøver, men Alexa visste godt at hans beste ressurs var den skarpe hjernen. Jackson Strom hadde vært den smarteste gutten i klassen hennes. Alexa hadde vært den smarteste – punktum.

«Det er fint her», sa han.

«Ja, jeg liker det.» Solteltet ga Alexa et pusterom fra varmen, og en mulighet til å trekke seg tilbake. Samtidig hadde hun full oversikt over festen. Moren forventet full rapport etter festen, noe sladder som kunne tilfredsstille og glede henne. «Vil du ta en drink med meg?» spurte hun Jackson.

«Kall meg gjerne kjedelig», sa han og åpnet flasken, «men på en varm dag foretrekker jeg en kald øl.»

Hun studerte ham et øyeblikk. Hvem kunne kalt ham kjedelig? Da de gikk på skolen, var han alltid den morsomme, avslappede typen som kom overens med nesten alle. «Vi kan bestille øl hvis du vil.»

«Nei, dette får holde», sa han. «Tror du virkelig jeg vil la sjansen til å ta en drink med Alexandra den første gå fra meg?»

Alexa rykket til ved det gamle kallenavnet. Alexandra den første … i alt. Best i klassen, best av de beste, hederlig omtale, og så videre. Hun hadde blitt kronet til klassens intellektuelle snobb. Som alle merkelapper var den urettferdig og ufortjent. Det eneste hun hadde gjort var å utmerke seg i alle fag, unntatt friidrett. Men alle High School-dramaer trengte vel en skurk, og hun hadde påtatt seg rollen. Hva var alternativet? Være snill og prøve å passe inn? Aldri i livet. Hun var den rare som ikke passet inn noe sted, ikke engang i sin egen bunnsolide kjernefamilie. Mens hun satt på rommet sitt og leste, eller fordypet seg i fremmedspråk i timevis, moret søsknene seg med å fiske, gå turer, ri, og bade.

«Den korrekte tittelen er vel den overlegne dronning Alexandra den første», sa hun. «Jeg droppet tittelen og bruker bare Alexa nå.»

Latteren hans var som rullende torden. «Du var alltid rask med et svar.»

«Vi har alle våre gaver.»

Han løftet flasken med musserende vin og skjenket i to glass. Han rakte henne et glass. «Jeg så deg i lobbyen tidligere, men du gikk rett forbi meg.»

Det hørtes ut som henne. Hun hadde feid forbi alle og unngått øyekontakt. En ansatt viste henne til det reserverte solteltet, og siden hadde hun gjemt seg der.

«Beklager det», sa hun lett. «Sett deg ned.»

Han kikket på den tomme lenestolen ved siden av hennes. «Venter du noen?»

«Jeg ventet ikke deg, det er helt sikkert.»

Jackson satte seg og strakte ut de lange beina. «Nei, du har alltid klart deg fint alene du, ikke sant?»

«Egentlig ikke.»

Hun hadde ikke vært en einstøing av eget valg. Jenta som var best i alle fag, var dårligst i det andre viktige, som å få venner eller finne en date til skoleballet.

Han rynket pannen. «Hva mener du?»

«Glem det. Jeg har funnet ut av det med terapeuten min.»

Uansett hvilken pidestall hun hadde blitt plassert på i løpet av High School, hadde Jackson alltid prøvd å vippe henne ned fra den. I fire år hadde de kjempet om hver eneste medalje, og hver eneste pris som utdanningssystemet hadde å by på. Han gjorde sitt beste, men klarte aldri å slå henne. Hun hadde ofte lurt på hvorfor han var så oppsatt på å ødelegge livet hennes. Å være den beste i fag var jo alt hun hadde. Uten den utmerkelsen var hun ingenting.

«Du får det til å høres ut som om det var en prøvelse for deg å være best i alt? Du etterlot oss alle i støvet.»

«Kan du klandre meg?»

«Ærlig talt? Ja», sa han. «Du var den kuleste jenta i klassen. Jeg ville ha drept for å være vennen din.»

Alexa kastet hodet bakover og lo.

«Hva er det som er så morsomt?»

«Unnskyld meg.» Hun undertrykte en fnising. «Det har jeg vanskelig for å tro.»

Han tok en lang slurk av glasset sitt. «Hva var greia med oss?»

Det var et ladet spørsmål. «Det begynte vel andre året …»

«Nei», sa han. «Det begynte lenge før det.»

De hadde gått i samme klasse siden første klasse. Rivaliseringen deres begynte for alvor på High School. Jackson hadde kommet på andreplass på den lokale vitenskapsmessen, hun kom selvsagt på første. Den dagen så Alexa på Jackson med nye øyne. Hun så det selvgode gliset hans da han løftet trofeet over hodet. Trangen til å fjerne gliset fra ansiktet hans var uimotståelig.

«Jeg kan bare snakke for meg selv», sier Alexa. «Det var vitenskapsmessen det andre året som satte det i gang for meg. Jeg hadde lyst til å rive trofeet ut av hendene dine.»

Jackson trakk på smilebåndet. «Høres sexy ut. Det ville jeg ha likt.»

Plutselig var Alexa varm. «Når mener du det begynte?»

«Sjakkturneringen i åttende.»

«Hva?»

«Miss Thomsons spesialprosjekt i matteklassen.»

«Jeg husker det», sa hun. Matematikklæreren deres hadde arrangert en sjakkturnering. Alexa hadde aldri spilt sjakk før det, men noen raske opplæringsprogrammer på nettet hadde vært nok. Hun hadde vunnet. «Men jeg husker ikke at jeg spilte mot deg?»

«Det overrasker meg ikke. Du utslettet meg på tolv trekk.»

Kanskje var det den tunge augustvarmen eller den lette musserende vinen, men det det tok en stund før hun husket. «Ah! Stemmer. Du etterlot dronningen din sårbar. Hvem gjør noe sånt?»

«Ikke du, dronning Alexandra.»

«Hm …» Hun hørte at festen var i full gang der ute. Musikk, latter og samtaler fløt sammen i et distraherende kaos. Alexa ble stille. «Det var deg, ikke sant? Det var du som startet greia med kallenavnet – dronning Alexandra den første?»

Jackson tok enda en slurk av glasset sitt. «Jeg vil verken bekrefte eller avkrefte det.»

«Alt dette på grunn av Miss Thomsons sjakkturnering?»

«Jeg har hatt lyst til å slå deg siden den gang.»

«Jeg skjønner.»

Jackson vinket til seg en bassengvakt, og spurte om han kunne skaffe et sjakkbrett.

«Ja, selvfølgelig, det har vi her.» Han løftet av lokket på en kurv som stod i teltet. Den inneholdt flere brettspill. «Vi har sjakk, dam, Scrabble …»

«Sjakk, takk.»

Han ga mannen en tjuedollarseddel og begynte å stille opp brettet på det runde cocktailbordet mellom dem.

Alexa rettet seg opp. «Er du seriøs? Skal vi spille sjakk nå? På et bassengparty?»

«Vil du heller spille volleyball?»

«Jeg vil heller ta en lur.»

«Kom igjen. Du må gi meg en sjanse til revansj. Det er den eneste måten å redde dette spirende vennskapet på.»

«Greit.» Det var en stund siden hun hadde spilt sjakk. Dette kunne være lykkedagen hans.

Han plasserte de hvite brikkene nærmest henne. «Er du virkelig her alene?»

«Søsknene mine er rundt her et sted.»

«Det var ikke det jeg mente.» Han fortsatte å stille opp brikkene.

«Spør du om jeg er singel?»

Han kikket opp. «Er du?»

«Jeg har ingen ring på fingeren.»

«Hvis du hadde det, så ville jeg visst det. Alt dere i familien Lattimore gjør, er nyheter.»

«Bare i Royal.»

«Bare Royal betyr noe.»

«Jeg er uenig. Det er en stor verden der ute.»

«Og jeg har sett mye av den. Det forandrer ikke det faktum at jeg vet hvor hjemme er.»

Hun beundret hans selvinnsikt. De var like gamle, tjueåtte. Men Jackson visste allerede hvor han hørte hjemme. Det hadde ikke hun funnet ut enda.

«Og du er advokat i Miami?»

«Det stemmer.» Alexa tok en stor slurk av glasset for å skjule usikkerheten. Hun ville ikke snakke om jobben sin. «Jeg antar at det er allment kjent i Royal også?»

«Klart det.»

«Er det moren min som kjeder alle til døde med oppdateringer om mine såkalte eventyr?»

«Brødrene dine også.»

«Pokker heller.»

Han lente seg bakover og la armene over hodet. «Ditt trekk.»

«Ok. Er du singel?»

Han smilte. «Det var ikke det jeg mente, men ok …»

Alexa var brennende varm igjen. Likevel festet hun et kjølig blikk på ham. «Bare svar på spørsmålet.»

«Jeg er singel. Ingen ring. Ingen forpliktelser.»

«Det er fengende.» Hun kikket ned på brettet og flyttet et tårn. «Du burde få det på et broderi.»

Han lo og flyttet frem en bonde. «Alexa … jeg har savnet deg.»

Han hadde savnet henne på grunn av hennes skarpe tunge, ikke til tross for den. Interessant. Det som var mer interessant, var at hun merket at hun hadde savnet ham. Det skjønte hun nå. Alexa hadde aktivt slettet minnene fra High School. Hun deltok ikke på gjenforeninger, og aksepterte ikke vennskapsforespørsler på sosiale medier. Men nå begynte hun å forstå at Jackson hadde hatt en større betydning i livet hennes den gangen enn hun trodde. Han hadde riktignok vært den eneste gutten som interesserte henne, men det hadde aldri skjedd noe seriøst mellom dem. Rivaliseringen deres hadde holdt henne på tå hev. Det hadde drevet henne fremover, og sannsynligvis fått henne inn på drømmeskolen. Likevel hadde Alexa trodd at han så på henne først og fremst som en rival.

«Han liker deg, merker du ikke det?» sa en jente til henne en gang da hun hadde hatt en muntlig presentasjon i en engelsktime. Alexa hadde fått toppkarakter, selv om Jackson stilte henne en rekke kritiske spørsmål og forsøkte å stikke hull på argumentene hennes. Jenta hadde sagt det med en litt overlegen mine, med klar undertekst: den smarteste jenta på skolen var ikke nødvendigvis så smart på alle områder. Men Alexa hadde bare ledd henne opp i ansiktet. Nå derimot, begynte hun å tenke litt over det. I mellomtiden hadde hun slått ut to av Jacksons bønder og et tårn.

I oppveksten hadde Jackson Strom hørt mye om Lattimore-familien. Det var en familie som gikk flere generasjoner tilbake. Augustus Lattimore etablerte familieranchen, og drev den i flere tiår. Siden overlot han tømmene til sin eldste sønn, Ben. Han og kona Barbara hadde fire barn, deriblant Alexandra. Jonathan og Jayden var greie nok. Den yngste, Caitlyn, virket søt og sjenert. Men Alexa, hun var en dronning, verdig og elegant på alle måter. Og hun var en skjønnhet også. Hun hadde mørk kastanjefarget hud, svart hår og de mest utrolige brune øyne omkranset av tykke vipper, og en lang, pen nese, perfekt til å se ned på verden med. Ett blikk fra Alexa kunne gjøre en mann til gelé. Det var i hvert fall hans erfaring, helt siden barneskolen.

Hun og Jackson hadde sittet ved siden av hverandre hele tredje klasse. Men han trodde ikke at hun la merke til ham. Så kom sjakkturneringen i åttende klasse. Alexa slo ham overlegent og avfeide ham med et nikk, som om han bare var bortkastet tid. Fra den dagen gjorde han det til sin oppgave å slå henne i noe, hva som helst. Men han mislyktes alltid. Etter hvert som han modnet, justerte han målet sitt. Han prøvde å vinne hennes respekt, men mislyktes med det også. Da han gikk siste året, satte han seg som mål å be henne ut. Men han hadde aldri tatt mot til seg.

Siste gang han så henne før hun flyttet, var etter skoleavslutningen, utenfor en butikk. Han hadde sagt «hei» og gått videre. Hadde han visst at det var siste gang han møtte henne på ti år, ville han ha gjort mye annerledes.

Han husket fortsatt talen hennes på skoleavslutningen. Den tok opp dagsaktuelle temaer og presenterte realistiske fremtidsutsikter. Den hadde rett og slett gjort dem alle til skamme. Ingen andre kunne ha kommet opp med noe som var halvparten så bra.

Siden han så henne sist, hadde han begynt på universitetet, hatt noen forhold, tatt eksamen, og startet en suksessfull bedrift. Men han hadde hele tiden fulgt med på Alexa. Familien hennes skrøt gjerne av suksessen hennes: jusstudier, jobb i et mektig firma på Manhattan og deretter i Miami.

For det meste var Jackson kommet over sin barnslige forelskelse. Men da hun gled forbi ham i lobbyen på Texas Cattleman’s Club, og så ut som en filmstjerne, kom fascinasjonen tilbake. Hun hadde håret stramt bakover, solbriller, kort topp og shorts med høy midje. Som alltid gikk hun med lange, målbevisste skritt på høye hæler som viste de velformede bena. Jackson holdt det ikke ut. Denne gangen skulle han få henne til å legge merke til ham. Måten hun så på ham på nå, fikk ham til å tro at han kanskje kunne nå målet sitt. Hun tok livet av ham i sjakk, men det gjorde ham ingenting, han hadde endelig fått den kontakten med henne som han alltid hadde ønsket.

*

Caitlyn Lattimore stormet brått inn i solteltet til Alexa sammen med en venninne. Hun stoppet, og så seg rundt. «Her var det koselig!»

«Ja, du fant meg. Gratulerer,» sa Alexa til søsteren.

«Jeg ville bare hilse på.»

«Ok, nå har du hilst, og jeg har det bra, så du kan bare fortsette festen.»

Men Caitlyn satte seg ned ved siden av Alexa på sjeselongen. Hun hadde et tomt glass i hånden, og det var tydelig at hun hadde tømt flere de siste timene. Hun var mer livlig og høylytt enn vanlig. «Nei, jeg trenger å slappe av litt. Dev spiller volleyball, så jeg tenkte å henge her litt.»

Venninnen tok frem telefonen og knipset et bilde. «Beklager, jeg måtte bare dokumentere dette», sa hun. «A-JACKS er i tilbake igjen!»

«Vent, hva snakker du om?»

«Disse to var legender på High School, de konkurrerte alltid om premier og pokaler og sånt.»

«Konkurrerte? Du får oss til å høres ut som veddeløpshester,» sa Alexa.

Caitlyn fniste. «Vel, hvis hesteskoen passer! Skjønner?»

Alexa ristet på hodet. «Og folk lurer på hvorfor jeg ikke kommer hjem oftere.»

«Uansett», fortsatte Caitlyns venninne, «broren min, Russ, gikk på High School med dem, og han har fortalt at søsteren din og Jackson visstnok var et maktpar.»

«Så interessant», sa Caitlyn. «Dette visste jeg ikke om storesøsteren min! Hvordan foreviget dere det? Risset dere inn ’A-JACKS 4 EVER’ på et eiketre?»

«Vi var ikke et par», sa Alexa kjølig. «Og vi er ikke tilbake på noen som helst måte. Dette er et vennskapelig sjakkspill.»

«Hvis det er så vennlig, hvorfor går du etter blod?» spurte Jackson.

Alexa flyttet tårnet sitt og fanget Jacksons siste bonde. «Sånn er min natur. Bli vant til det.»

Jackson smilte. Han kikket på Caitlyns bedrevitende venninne. «Ja, selvfølgelig. Du er Alice, lillesøsteren til Russ.»

Smilet hennes ble bredere. «Det stemmer, men jeg er ikke så liten lenger. Hvis du liker sjakk, er jeg villig til å lære. Bare ring meg.»

Caitlyn så på henne. «Unnskyld meg. Han har allerede en partner.»

«Alexa bor jo ikke her. Hun drar sikkert igjen snart.»

«Det vet vel ikke du», hveste Caitlyn irritert.

Alexa slo hendene sammen. «Ok, nå må dere gå, begge to.»

«Så frekt!» ropte Caitlyn. «Jeg som gjorde en stor innsats for å finne deg.»

«Du fant meg, og jeg har det bra.»

«Du har det mer enn bra! Du vekker en gammel flamme til live igjen, jeg visste det!»

Jackson lo. Fulle Caitlyn var en morsom opplevelse.

«Jackson er ikke en gammel flamme», sa Alexa.

«Men kanskje en ny en!» lo Alice.

Caitlyn hevet glasset sitt. «For en ny begynnelse!»

Alexa begravde ansiktet i hendene. Jackson kunne ikke huske sist han hadde hatt det så gøy.

«A-JACKS», sa Caitlyn. «Det er ganske søtt.»

«Takk», sa Jackson. «Det var jeg som fant på det.»

Alexa stirret på ham. «Tuller du med meg? Fant du på det også? Hadde du ingen hobbyer?»

Jackson gliste til henne. «Når du sier det sånn, høres det virkelig barnslig ut.»

«Det høres barnslig ut uansett hvordan man sier det.»

«Kom igjen!» protesterte Caitlyn. «Det klinger godt.»

Alice søkte blikket hans. «Det er ikke rart at du jobber med PR. Du er et naturtalent.»

Alexa strakk seg etter en brikke. «Er du i PR?»

Jacksons var overrasket. Det plaget ham å høre at hun ikke hadde fulgt hans karriere like tett som han hadde fulgt hennes.

Alice svarte for ham: «Han eier og er administrerende direktør i Strom Management. Det er et velkjent PR-firma.»

«Ok, det er imponerende.»

Duften av grillmat fikk endelig Caitlyn og Alice på beina.

«Kokkekonkurransen! Kom igjen, Alice. Vi må ikke gå glipp av den!»

Alexa vinket farvel. «Jeg kommer ikke til å savne deg!»

Caitlyn sendte henne et kyss og løp avgårde.

Jackson reiste seg også, og strakte ut hånden mot Alexa. «Kom, så går vi.»

«Hva mener du? Hvor?»

«Til kokkekonkurransen.»

«Å, nei», sa hun. «Jeg er ikke så opptatt av mat.»

«Det er du når du er med meg», sa han.

«Kan vi ikke bare bestille noe hit?»

«Du har vært borte fra Texas for lenge», sa Jackson. «Grillmat er best varm, rett fra grillen.»

«Hva med spillet vårt?»

Han studerte brettet. «Det er ditt trekk. Sett i gang og gjør slutt på meg.»

Blikket hennes flakket fra brettet til ansiktet hans. «Beklager …»

«Det tror jeg ingenting på, men kom igjen nå.»

Med rask hånd flyttet hun dronningen sin diagonalt over brettet og satte kongen hans i sjakk. Jackson klappet, han følte merkelig nok en glede over å bli slått av henne, igjen.

